Sulík, Richard, podpredseda vlády a minister hospodárstva SR (2021-06-24):
Chcem sa vyjadriť k prípadu pošta. Poštu vedie Martin Ľupták, ktorý je jeden z tých veľmi schopných a čestných manažérov, poznám ho niekoľko rokov. Predtým šéfoval súkromnej, teda nórskej spoločnosti Drink. Bol, mal, teda robil logistiku na autá. Po voľbách som sa s Martinom Ľuptákom dohodol, že by prevzal vedenie pošty, a tak ako všade inde, aj tam narobil poriadky, odstavil tieto nevýhodné zmluvy a tak ďalej. No ako prvé, samozrejme, začal robiť výberové konania. To, čo bolo predtým na celé Slovensko, čím teda vlastne boli niektoré menšie firmy vylúčené, tak on rozdelil na tri časti, na západ, stred a východné Slovensko. Všade boli samostatné výberové konania na ostrahu. Do každého sa prihlásilo približne 15 firiem a v každom vyhrala, teda dala najnižšiu cenu práve táto firma LAMA. Ja vám poviem, ja netuším, kto je za firmou LAMA, ja som to nikdy nezo... neriešil. Ja, ja sa ani s pánom Makóom nepoznám a iba teda viem, že to bol nominant SMER-u, ktorý páchal celkom akože ohavné veci. No a teraz teda vyhrala tá firma, kde nie je priame prepojenie na toho pána Makóa. Keď si napríklad pozriete obchodný register, tam sú nejaké iné mená, tak dobrá otázka je, si myslím, že, že čo v takom prípade robiť. Povedať, no my sme niekde počuli, že hentamtí sú namočení v hentom a mohlo by to mať prepojenie na hentoho? To sú presne tie metódy, ktoré fungovali v minulosti, kedy, kedy jednoducho za veľmi záhadných okolností boli vyhodené zo súťaží firmy, ktoré dali najnižšiu ponuku. A takto sme sa potom dopracovali k takému mýtnemu tendru, kde štát prišiel o 200 mil. Pán Vážny asi vie, o čom hovorím. No tak ja si myslím, je úplne logické a pochopiteľné a správne a v súlade so zákonom, že Martin Ľupták rozhodol vybrať firmu, ktorá dala najnižšiu ponuku. Ja teda definitívne vylučujem, že toto by mohlo mať súvis s nejakou inou údajnou dohodou, kde mal byť rozpočet SIS-ky navýšený o 20 mil. za to, že zamestná SIS-ka pána Makóa. Ja som sa o tom tiež len z novín dozvedel. Rovnako vylučujem, že to by mohlo mať nejaký súvis, že niekto bude niekde nejak vypovedať. Jednoducho tu bola obchodná súťaž, kde firma LAMA dala najnižšiu ponuku. Nestalo sa to prvýkrát, stalo sa to aj na iných organizáciách, kde napríklad strážna služba BONUL dala najnižšiu ponuku, tam, tam to prepojenie je úplne očividné, ale ani tam nám zákon nedovoľuje tieto firmy vylúčiť. A to nás, samozrejme, stavia do takej nepeknej pozície a ľahko zneužiteľnou opozíciou. Je to pozícia, ktorá je ľahko zneužiteľná opozíciou, ale presne ako vám tu Igor Matovič pred chvíľočku povedal, páni, akože, fakt vy akože nemáte štipku hanby a štipku drzosti nám vyčítať vášho nominanta (povedané so smiechom), ktorý tu páchal nejaké veci. Mám posledných 30 sekúnd. Chcem ich využiť na to, že hlásim sa úplne otvorene, aj s určitou hrdosťou sa hlásim k nášmu nominantovi Martinovi Ľuptákovi. Je to nominant SAS, tak ako desiatky ďalších si robí poctivú robotu, neni naňho vôbec nič. Bojuje tam na tom fronte, nemá to ľahké, lebo nielen predražené zmluvy z minulosti sú jeho jediný problém. Ale snažíme sa túto krajinu dať, dať dohromady tak, aby, aby fungovala lepšie, aby sme ju odovzdala v lepšom stave, ako sme ju prevzali. Ďakujem pekne za pozornosť.